Mai Holland Votsanangura Zvakafambira VaTsvangirai kuAustralia
MDC inoramba kuti VaTsvangirai vakaenda kuAustralia kunopemha nekuroverera hurumende kuti itemerwe zvirango zvehupfumi
Hurumende ye Australia, inoti iri kuwedzera rubatsiro rwemari yekutenga chikafu chevanhu vemuZimbabwe vari kutambura, kuburikidza nesangano reWorld Food Program. Gurukota rinoona nezve kudyidzana nedzimwe munyika mu Australia, Va Alexander Downer, vanoti vari kupa Zimbabwe mari inosvika mamiriyoni 3.5 emadhora ekuAustralia, kana kuti mamiriyoni 2,9m emadhora eku America. Asi mutauriri we World Food Programme mudunhu rekuchamhembe kweAfrica, Va Richard Lee, vaudza Studio 7 kuti havasati vaudzwa nezvemari iyi. VaDowner vakataura mashoko aya, panguva iyo mutungamiri weMDC, VaMorgan Tsvangirai, vari kushanya kuAustralia. Bepanhau reHerald rinoti VaTsvangirai vari kukurudzira hurumende yeAustralia kuti itemere Zimbabwe zvirango zvehupfumi. Asi mashoko aya arambwa nemunyori anoona nezvekudyidzana nedzimwe nyika muMDC, Professor Eliphas Mukonoweshuro, avo vati hurongwa hwaVaTsvangirai, hauneyi nezviri kutaurwa neHerald. Professor Mukonoweshuro vaudza nhepfenyuro yeSW Radio Africa, kuti Zimbabwe, senyika, haina kutemerwa zvirango zvehupfumi, asi kuti VaMugabe nevamwe vavo muZanu PF, nemuhurumende, ndivo vakatatemerwa zvirango zvekufamba. Kuti tinzwe zviri kuitika kuAustralia, mutori wenhau weStudio 7, Carole Gombakomba, aita hurukuro naAmai Sekai Holland, munyori anoona nezve hurongwa pamwe negwara muMDC, avo vanoti VaTsvangirai havana kufambira kupemha, kana kukurudzira zvirango zvehupfumi kubva kuhurumende ye Australia. Zvichakadaro, vachitaura panhepfenyuro ye Australian Broadcasting Corporation, Va Tsvangirai vakati vari kuda kuti dzimwe nyika dzirambe dzichikurudzira SADC kuti itore danho rakasimba panyaya yeZimbabwe. Dzimwe Nhau Kubva ku Studio 7...